चंद्रमोहन शर्मा दो-तीन सप्ताह से 'उड़ता पंजाब' लगातार विवादों में था। हाई कोर्ट और सुप्रीम कोर्ट से गुजरने के बाद अब जब यह फिल्म दर्शकों की अदालत में आ चुकी है। इस फिल्म के केंद्र में पंजाब और नशे की लत है और इस बुराई को काफी हद तक ईमानदारी के साथ पेश किया गया है। फिल्म में गालियों की भरमार और आलिया भट्ट पर फिल्माए गए कई सीन्स पर यकीनन बहस हो सकती है। औसतन तीन-चार सीन्स के बाद आपको फिल्म में एक गाली सुनाई देगी। कोर्ट ने भी फिल्म को तीन डिस्क्लेमर और ए सर्टिफिकेट के साथ रिलीज करने का निर्देश दिया था। अगर आप डार्क अंदाज में रिऐलिटी से जुड़ी फिल्मों के शौकीन है तो दोस्तों के साथ एकबार देख सकते हैं। कहानी : पंजाब पुलिस में एएसआई सरताज सिंह (दिलजीत दोसांझ) अपने अफसरों के साथ मिलकर सीमापार से पंजाब में आने वाले ड्रग्स के ट्रक को अपने एरिया में बने बॉर्डर नाके से पार कराता है। पुलिस के आला अफसर जानते हैं कि सीमापार से आने वाले ये ट्रक लोकल एमएलए पहलवान के हैं। ऐसे में किसी में इन ट्रकों को रोकने का दम नहीं है। पहलवान अपने इन ट्रकों को नाके से पार कराने के एवज में पुलिस को मोटी रकम भी देता है। अचानक एक दिन सरताज को पता लगता है उसका छोटा भाई बल्ली भी ड्रग्स का आदी हो चुका है। ज्यादा नशा करने की वजह से उसकी हालत लगाातर बिगड़ रही है। सरताज अपने भाई को डॉक्टर प्रीति साहनी (करीना कपूर खान) के सेंटर में इलाज के लिए लाता है। अपने भाई की हालत देखकर सरताज भी डॉक्टर प्रीति के एनजीओ द्वारा नशे के खिलाफ छेड़ी गई मुहिम का हिस्सा बन जाता है। हमेशा नशे में धुत रहने वाला टॉमी सिंह (शाहिद कपूर) विदेश से पंजाब आकर बसा मशूहर पॉप सिंगर और यंग जेनरेशन का हीरो है। हर वक्त नशे में चूर रहने वाले टॉमी सिंह को पुलिस अरेस्ट कर लेती है, सात दिनों बाद टॉमी सिंह को जमानत मिलती है। हालांकि, इन सात दिनों में टॉमी बदल चुका है। बिहार से पंजाब में मजदूरी के लिए आई पिंकी (आलिया भट्ट) को खेतों में काम करते हुए एक दिन ड्रग्स का एक पैकेट मिलता है, जो बार्डर पार से खेतों में आकर गिरा है। यही पैकेट इस पिंकी को एक के बाद एक बड़ी मुसीबत में डाल देता है। ऐक्टिंग : गबरू टॉमी सिंह के किरदार में शाहिद कपूर ने कमाल की ऐक्टिंग की है। 'हैदर' के बाद शाहिद ने एक बार फिर खुद को बेहतरीन ऐक्टर साबित किया है। पंजाब पुलिस में एएसआई सरताज के रोल में दिलजीत ने निराश नहीं किया। करीना कपूर भी अपने रोल में फिट रहीं। तारीफ करनी होगी आलिया भटट की, जिन्होंने अपनी जीवंत और बेहतरीन ऐंक्टिंग से खुद को मौजूदा दौर की बेहतरीन ऐक्ट्रेस साबित किया। बिहार की मजूदर के किरदार में आलिया की गजब ऐक्टिंग इस फिल्म की नंबर वन यूएसपी है। 'हाईवे' के बाद आलिया ने एक बार फिर अपने फैन्स का दिल जीता। निर्देशन : डायरेक्टर अभिषेक चौबे ने शुरू से अंत तक इस फिल्म को एक खास मुद्दे पर केंद्रित करके रखा है। अभिषेक ने पूरी ईमानदारी के साथ बॉक्स ऑफिस की परवाह किए बना इस प्रॉजेक्ट पर काम किया और कहानी के सभी किरदारों को पूरी ईमानदारी के साथ पेश किया। स्क्रिप्ट की डिमांड के मुताबिक फिल्म कुछ ज्यादा डार्क शेड में है, वहीं अभिषेक ने पंजाब की कई रीयल लोकेशन्स पर फिल्म शूट की है जो कहानी का प्लस पॉइंट है। बेशक फिल्म में गालियों की जमकर भरमार है, लेकिन कहानी और किरदारों को माहौल के साथ जोड़ने के लिए यह शायद डायरेक्टर की मजबूरी रही होगी। डायरेक्टर अगर इन बेहद भद्दी गालियों से बचते तो ड्रग्स की बुराई को दर्शाती फिल्म एक खास टारगेट ऑडियंस के लिए ना होकर सिंगल स्क्रीन से मल्टिप्लेक्स कल्चर पर फिट बैठती। फिल्म का सेकंड हॉफ में दर्शकों के सब्र की परीक्षा लेता है। संगीत : इस फिल्म की रिलीज से पहले ही फिल्म का गाना 'चिट्टा वे' और इक कुड़ी मशहूर हो चुका है। बैकग्राउंड म्यूजिक कहानी के माहौल पर फिट बैठता है। क्यों देखें : अगर आप आलिया भट्ट के फैन है तो इस फिल्म को जरूर देखें। शाहिद और करीना कपूर को एक साथ किसी सीन में देखने जाएंगे तो अपसेट होंगे। पूरी फिल्म में दोनों किसी फ्रेम में नजर नहीं आते। 'हैदर' के बाद एकबार फिर शाहिद कपूर ने खुद को बेहतरीन ऐक्टर साबित किया। अगर आप हकीकत को बोल्ड अंदाज में पेश करतीं फिल्मों के शौकीन है तो फिल्म देखी जा सकती है।